আমি একজন সৈনিক হিসেবে, বাংলাদেশের মুক্তিযুদ্ধে যারা প্রাণ দান করেছেন তাদের প্রতি শ্রদ্ধা জানাই; যারা ত্যাগ স্বীকার করেছেন, ইজ্জত হারিয়েছেন, সম্পদ হারিয়েছেন তাদের প্রতিও শ্রদ্ধা জানাই। বাংলাদেশের মুক্তিযুদ্ধে ৩০ লাখ বাঙালি প্রাণ দান করেছেন। এই ৩০ লাখ শহীদের প্রতি আমার শ্রদ্ধা। দুই লাখ মা-বোন তাদের ইজ্জত হারিয়েছেন হানাদার বাহিনী ও তাদের সঙ্গীদের হাতে, তাদেরকে শ্রদ্ধা জানাই। বাংলাদেশ মিলিটারি অ্যাকাডেমি ভাটিয়ারিতে আমি (তথা আমার নেতৃত্বে তৎকালীন অফিসার সম্প্রদায় ও সুবেদার মেজর কামাল উদ্দিনসহ সবার সহযোগিতায়) যেই ভাস্কর্য নির্মাণ করেছি (নাম : স্বাধীনতা মানচিত্র) সেখানে সাতটি স্তম্ভ প্রতীকীভাবেই সাতজন বীরশ্রেষ্ঠের কথা মনে করিয়ে দেয় এবং সাতজন বীরশ্রেষ্ঠ সব মুক্তিযোদ্ধার কথা মনে করিয়ে দেয়।